बोले- जल्द रिलीज होगा नया वर्जन, भावनाओं को ठेस पहुंचाने का इरादा नहीं था
Bollywood Rapper Badshah Sanak Song Controversy - रैपर बादशाह ने हाल ही में रिलीज हुए गाने सनक के लिरिक्स पर भारी विवाद के बाद लोगों से माफी मांगी । रविवार देर रात सोशल मीडिया पर पोस्ट शेयर करते हुए बादशाह ने बताया कि सनक गाने की लिरिक्स में बदलाव किया गए हैं
रैपर बादशाह ने हाल ही में रिलीज हुए गाने सनक के लिरिक्स पर भारी विवाद के बाद लोगों से माफी मांगी है। रविवार देर रात सोशल मीडिया पर पोस्ट शेयर करते हुए बादशाह ने बताया कि सनक गाने की लिरिक्स में बदलाव किया गए हैं और जल्द ही गाने का पुराना वर्जन सभी प्लेटफॉर्म से हटा दिया जाएगा।
दरअसल, सनक गाने में अश्लील शब्दों के साथ भगवान शिव के नाम का इस्तेमाल करने पर इंदौर में एक संगठन ने बादशाह के खिलाफ FIR दर्ज कराई थी। वहीं उज्जैन के महाकालेश्वर मंदिर के पुजारी ने बादशाह को फटकार लगाते हुए उनसे गाने से भगवान शिव का नाम हटाने की मांग की थी। विवाद तूल पकड़ता देख बादशाह ने सोशल मीडिया पर लंबा नोट शेयर करते हुए सभी से माफी मांगी है और गाने का नया वर्जन आने तक लोगों से सब्र करने को कहा है। उन्होंने बताया कि उनका इरादा कभी भी किसी की भावनाओं को ठेस पहुंचाने का नहीं था।
बादशाह ने गाने की लिरिक्स में बदलाव किए 
बादशाह ने अपने नोट में लिखा- ‘मेरी जानकारी में आया है कि मेरे रीसेंट रिलीज गाने सनक से कुछ लोगों की भावनाएं आहत हुई है। मैं कभी गलती से भी या जानबूझकर किसी की भावनाओं को आहत नहीं करना चाहूंगा। मैं अपने आर्टिस्टिक कंपोजिशन को बहुत ही पैशन के साथ आप सभी के सामने रखता हूं। हालिया घटने के बाद मैंने सख्त कदम उठाते हुए अपने गाने के कुछ हिस्सों में बदलाव किया और सभी डिजिटल प्लैटफॉर्म पर पुराने गाने को नए गाने से रिप्लेस किया है ताकि इस गाने से कोई और आहत न हो।’
जल्द प्लैटफॉर्म पर आएगा नया गाना, फैंस से की सब्र करने की रिक्वेस्ट 
बादशाह ने आगे लिखा- ‘रिप्लेसमेंट में थोड़ा समय लगेगा, जिसके बाद नया वर्जन रिलीज हो जाएगा। मैं सभी से रिक्वेस्ट करता हूं कि तब तक थोड़ा धैर्य रखें। मैं उन सभी से माफी मांगता हूं, जिन्हें मैंने अनजाने में ठेस पहुंचाई है। मेरे फैंस मेरे लिए सबसे बड़ा सपोर्ट हैं और इसलिए मैं उन्हें सबसे ज्यादा इम्पॉर्टेंस देता हूं।’
बादशाह के सपोर्ट में आए फैंस 
बादशाह के इस पोस्ट पर फैंस सपोर्ट कर रहे हैं। एक यूजर ने कमेंट सेक्शन में लिखा- 'कोई बात नहीं भाई, भोलेनाथ हमारे साथ हैं।' दूसरे फैन ने लिखा- 'बस तुम गाने में से भोलेनाथ का नाम हटा दो, हमें लिरिक्स से कोई दिक्कत नहीं है।' तीसरे फैन ने लिखा- 'गुड जॉब सर आपने यह अच्छा फैसला लिया।'
1 महीने पहले रिलीज हुआ था बादशाह का गाना
बादशाह ने करीब 1 महीने पहले इस गाने को रिलीज किया था। यूट्यूब पर अब तक इस गाने को 22 मिलियन से ज्यादा देखा जा चुका है। विवादों के बीच अब बादशाह के इस गाने का नया वर्जन देखना दिलचस्प होगा।